অনুশীলন শেষ করে সুভাষ খোলাখুলি বলেই দিলেন, ‘‘আক্রমণভাগই মোহনবাগানের শক্তি। তা ছাড়া ওদের মাঝমাঠ খুব ভাল।’’ কিন্তু লাল-হলুদ জার্সি গায়ে তো মাঠে নামবেন কোস্টা রিকার বিশ্বকাপার। রাশিয়ায় কয়েক মাস আগেই যিনি খেলেছেন নেমার দা সিলভা স্যান্টোস (জুনিয়র)-এর মতো মহাতারকার বিরুদ্ধে। সতর্ক লাল-হলুদ টিডি বললেন, ‘‘আকোস্তো-ই হয়তো প্রধান সমস্যা হতে পারে।’’ কেন? আসিয়ান কাপ জয়ী কোচের ব্যাখ্যা, ‘‘প্রথম ম্যাচ খেলবে জনি। ডার্বির আগে একটা ম্যাচ খেলে নিতে পারলে ভাল হত।’’ তা হলে ম্যাচ শুরু হওয়ার আগেই হাল ছেড়ে দিয়েছেন ইস্টবেঙ্গল টিডি? সুভাষের হুঙ্কার, ‘‘ডার্বিতে আমরা ছ’টা ম্যাচ হেরে রয়েছি। এ বার সেই ছবিটা বদলাতে হবে। কাজটা কঠিন হলেও অসম্ভব নয়।’’